Der var ikke løbere nok, der snørede skoene, til at sikre Skagen Marathon en ny deltagerrekord.

Der var lørdag indbudt til folkefest på toppen af Danmark. Her løb årets Skagen Marathon af stablen med deltagere fra hele landet og også fra udlandet. Løbefesten har vokset år for år, siden den første udgave af Skagen Marathon fandt sted i 2010. I år var 2451 løbere tilmeldt, hvilket ikke var nok til at udløse en ny deltagerrekord. - Det er næsten rekord. Vi var lidt højere før coronapandemien, og vi er ved at komme tilbage igen. Det er vi stolte over, siger René Zeeberg, der er turistdirektør ved organisationen Toppen af Danmark. Der er flere ruter at vælge imellem, så deltagerne ved Skagen Marathon behøver ikke tilbagelægge den klassiske distance på 42,195 kilometer. Kolleger på gåtur En gruppe kolleger fra Frydenstrand Skolen i Frederikshavn nøjedes lørdag med den halve distance, som de tilbagelagde i gåtempo. - Vi har været ude at gå flere ture sammen i løbet af foråret og sommeren, og så har vi valgt at tage afsted til nogle af de arrangementer, hvor der er mulighed for at komme ud at gå, siger Marlene Jepsen, som er lærer på Frydenstrand Skolen. Og lærerne kommer ikke til at kede sig i løbet af den 21,1 kilometer lange gåtur. - Vi har noget at snakke om på hele turen, siger Marlene Jepsen. Ifølge turistdirektøren, så er marathonløbet på Danmarks nordligste spids unikt. - Skagen Marathon har den store fordel, at det er et kystløb. Det er ikke sådan et løb, der kan foregå alle steder. Man skal komme til Skagen for at opleve det her, siger René Zeeberg. Da Skagen Marathon blev løbet første gang i 2010 var 1000 deltagere med. Se reportagen fra årets udgave af Skagen Marathon her: